俞光遠父子歸馬嶴兼託問訊故舊
作者：戴表元
朝代：宋

paragraphs: 君不見深山野馬生龍駒，又不見荒林老鷹鳩作雛。
男兒似種世所少，俞郎三世成清儒。
祇今道路滿塵土，大袖已覺妨奔趨。
提携逐食何足羨，羨子有策寧親軀。
蠲符晝行雞犬靜，餐錢下歲鮭魚須。
機神有餘自靜重，蔚蔚老氣生眉鬚。
高堂百客森冠裾，四座指點看明珠。
誰能對此心不動，歸來轉覺群兒愚。
峽南雲深山氣冷，今歲亦聞愁旱枯。
但憐四壁愈憔悴，傍人解笑吾人迂。
書來隔宿發夢寐，便買舴艋隨僮奴。
山籬語喧聽楖栗，晚閣妝罷懸蜘蛛。
暫違相見喜定劇，勝似朝夕趨庭隅。
因子此去傳區區，先從賢翁到吾徒。
劉郎癯絕今更癯，香岩老人安穩無。